PROVERBIOS.
6.
Ïju, bisïnuyquita garantiyasha carga, jäpa runata garantiyasha carga 
quiquillayquimi mana alliman chayaycanqui. Shimillayquipitami achcaman tuninquipaj. 
Ïju, garantiyashayquipita jucpa munayninman chayasha carga noga nishäta ruray. Pengayta juc-läman jitaycur yanasayquiwan alli arriglay. 
Ama wiyaräcuychu. Ni jamaytapis ama tariychu arriglanayquicama. 
Runa wañuchinanpita lluychu gueshpishanno ayguicuy. Runa charinanpita pichiusa gueshpishanno gueshpicuy. 
Ticsacuna imano rurashallantapis ricacuy guella runacuna. Ticsacuna imano rurashallantapis ricaycur yachacuy. 
Paycunapaga mandajninpis manami canchu. Imata rurananpäpis pipis manami mandanchu. 
Niycarmi usya quillallacho micuynincunata shuntacun. Micuy cashan wichallan shuntar churacun. 
Guellacuna, ¡ama puñuräcuynachu! ¡Ama jitaräcuynachu! 
Puñucushayquicama, jajtaycashayquicama, maquiqui ogllasha cacushayquicama, 
muchuyga puricachaj runa-jina pillyacunan aptasha magashunayquipaj shamojnörämi chayapaycushunquipaj. 
Mana alli ruraj runacunaga llullacushpan runapa washanta rimallarmi purin. 
Ñawillanwan guepishtapan. Chaquincunawan dëduncunawan sëñapäcuytami yachan. 
Mana allicunallatami yarpanpis. Mana allicunata yarpachacuraycällarmi purinpis. Pï-maytapis inrïduta rurallarmi purinpis. 
Chaypitami illajpita ñacayman chayapayconga. Mana yarpashapitami tucuy-niraj mana allicunaman chayanga. Juc ñipiyllachömi ushacanga. 
Sojta castata, asta ganchis castatami Tayta Diosga fiyupa melanäcun: 
Alli-tucojcunata, llullacunata, alli goyäcoj runata wañuchejta, 
jucha aparicuyllapaj yarparajta, juchata rurallar cörricachajcunata, 
llullacur jucpa contran declarajcunata, castanwan pillyananpaj inrïduta rurajcunata. 
Ïju, taytayqui willapäshushayquicunata sumaj wiyacuy. Mamayqui taytayqui yachachishushayquicunata ama gongaychu. 
Mana gonganayquipaj shonguyquicho sumaj yarparay. Perlas piñi wallgata wallgarajnöpis mana yamacaypa yarparay. 
Maypa aywaptiquipis chay yachachishäcunaga allimanmi chayachishunquipaj. Ima mana allipitapis chapäshunquipämi. Riccharcuptiquinami alli yarpayta goshunquipaj. 
Mandamintucunaga achqui tübu rataycajnömi caycan. Yachachicuypis achquinömi. Corrijimashanchïta piñacamashanchïta sumaj wiyacorga alli cawaytami tarishun. 
Mañösa warmipita, alli shimillanpa jäpa warmi luwarta goshuptiquipis chapäshunquimi. 
Chay warmi cuyayllapaj car luwarta goshuptiquipis ama rimapanquichu. Ñipchipar ricapäshuptiquipis ama gaticurcunquichu. 
Guellayllapaj runata chasquej warmiwan cacorga micunanpaj cajtapis runa ushanmi. Majanta ganrachej warmiwan cacurmi ichanga pirdicanna. 
Pipis shanshata millgayninman wiñacorga röpantami rupaconga. 
Pipis shansha jananpa purerga chaquintami rupaconga. 
Chaynömi runapa warminwan cacojpis juchata aparicushanpita castïgucho canga. 
Micunanpaj mana captin pachanpaj suwacojcunataga manami pipis jamurpanchu. 
Mana jamurparpis suwacushanta tariparga suwacushanpita ganchis cutipa mastarämi pägachenga. Chayno, jananmanpis imata charashallantapis ushajpämi guechonga. 
Runapa warminwan cacöga mana tantiyacoj upa runami. Chayno carga quiquillanmi pirdican. 
Juchata rurashanpitami magar-ushashapis, ashllir ushashapis canga. Chayno pengaycho cashanpitaga runacuna manami imaypis gongangachu. 
Runan musyaycorga chay runapaj fiyupami rabyacurconga. Chayno car manami perdunanganachu. 
«Mana allita rurashäpita pägashayqui» niptinpis manami munangachu. Ni ima-aycata pägayta munaptinpis manami perdunanganachu. 
