1 CRÓNICAS.
16.
Tayta Diospa babulninta apar chayachiran churaränanpaj rurachishan tolduman. Nircorga Tayta Diospa ñaupancho rupachina sacrifisyucunata y alli goyaypita sacrifisyucunata rupachiran. 
Nircur Davidga llapan runacunata Tayta Diospa jutincho bindisyunta goran. 
Israel famillyacunataga llapantami aypuran ollguta warmitapis juc tantata, pedäsu aychata, päsas tantatapis. 
Leví famillyacunata David churaran Tayta Diospa babulnin churaraycashan cajcho mañacunanpaj, agradësicunanpaj, y Tayta Diosta alabananpaj. 
Paycunapa mandajnin caran Asaf. Guepanman caran Zacarías, chaypita Jeiel, Semiramot, Jehiel, Matatías, Eliab, Benaía, Obed-edom, Jeiel. Paycunaga tucaj arpano salteriocunatawan arpacunata. Asaf tucaj latilluta. 
Cüracunana Benaiawan Jahaziel tucaj trompëtacunata. Llapanpis tucaj Tayta Diospa babulnin ñaupanchömi. 
Chay junajllami Asaftawan alabäshejcunata Davidga niran Tayta Diosta agradësicur alabananpaj. Caynömi alabaran: 
«¡Tayta Diosta agradësicuy-llapa! ¡Paypita willacuy! Imata rurashantapis intëru marcacunaman willacuy. 
Alabansacunawan payta alabay. Almiraypajcunata rurashanta willacuy. 
«Tayta Dios rispitädu cashanpita cushicuy. Tayta Diosta ashejcunaga cushicuy-llapa. 
Munayniyoj Tayta Diosninchïman guellicuy. Imaypis paywan tincuyta ashiy. 
Fiyupa almiraypaj milagrucunata rurashanta yarpay. Mandamintuncunata nishancunatapis yarpay ari 
sirbejnin Israelpita mirar aywajcuna, acrashan Jacobpa wamrancuna. 
«Tayta Diosmi noganchïpa Diosninchi. Paypa maquinchömi caycan cay pachaga. 
Payga aunishanta imaypis yarpashami. Waranga miray aywajcamapis manami gongashachu. 
Abrahamta aunishanta, Isaacta aunishantapis yarpashami. 
Jacobpäga camacächiran layno cananpaj; Israelcunapäna parlacushanga imaycamapis mana gongacänanpaj. 
Chaymi niran: ‹Canaán partitami goycushayquipaj gamcunapa partisyunniqui cananpaj.› 
«Paycunaga caran wallcajllami. Chaychöga juc ishcay jäpa runacunalla caran. 
Paycunaga nasyunnin nasyunninmi puricoj. Juc raypa juc raypa maquinmanmi chayaj. 
Chaypis Tayta Diosga manami munaranchu pï ñacachinantapis. Raycunatapis willaparan: 
‹Ama yatapaychu acrashä runacunataga. Profëtäcunatapis ama ñacachiychu› nir. 
«Cay pachacho tiyaj cäga llapayqui Tayta Diosta alabay. Salbacoj cashanta waran-waran willacuy. 
Munayniyoj cashanta nasyuncunaman willacuy. Fiyupa almiraypäta rurashancunatapis marcacunaman willacuy. 
Tayta Diosga munayniyojmi. Fiyupa rispitashpanchi alabashun. Payga dioscunapita mas fiyupa manchacunami. 
Waquin marcacunapa diosnincunaga manacajllami. Tayta Diosninchïmi ichanga syëlutapis camasha. 
Pay caycashanchöga fiyupami achicyan. Pay tiyashan cajchöga munayninpis fiyupa cushicuypis caycanmi. 
«Llapan marcacho tiyajcuna Tayta Dios munayniyoj cashanta tantiyacuy-llapa. Payta aduray-llapa. 
Tayta Diosta rispitanapaj cashanno rispitay-llapa. Garayniquiwan paypa ñaupanman yaycuy. Cuyayllapaj wasincho aduray. 
¡Paypa ñaupanchöga cay pachacho cajcuna sicsicyachun! Paymi mundutaga sumaj tacyachisha mana cuyucunanpaj. 
¡Syëlupis cay pachapis cushicuchun! ¡Intëru nasyuncunapäpis ‹Tayta Diosmi Raynenga› nichun! 
¡Lamar yacupis, chaycho caycajcunapis gaparpächun! ¡Chacracunapis chaycho caycajcunapis cushicuchun! 
¡Munticho caj yöracunapis cushicuypita gaparpächun cay pachacho mandananpaj shamoj Tayta Diospa ñaupancho! 
«Tayta Diosninchïta agradësicuy amatar alli cashanpita. Payga imaycamapis chaynöllami cuyamanchi. 
Llapayqui niy: ¡Nogacunapa salbacoj Diosnë salbaycamay ari! ¡Nasyuncunacho caycajtapis shuntamashpayqui jorgaycamay gamllata nogacuna agradësicunäpaj, cushishana alabanäcunapaj! 
¡Israelcuna rispitashan Tayta Diosga imay-yajpis alabasha cachun!» Llapan runacunapis «Chayno cachun» niran. Nircorga Tayta Diosta llapan alabaran. 
Chaynömi Davidga numrashan runacunata churaran Tayta Diospa babulnin ñaupancho caycänanpaj Asafta, paywan caycajcunata, paycunana waran-waran ima ruraycunatapis rurananpaj. 
Obed-edomtapis sojta chunca (60) runacunatawan churaran chaycho caycänanpaj. Jedutunpa wamran Obed-edomtawan Hosatana churaran puncuta täpananpaj. 
Sadocta paywan caj cüracunatapis niran Tayta Diospa wasin Gabaoncho caycänanpaj. 
Paycunata niran Tayta Diospaj rupachina caj altarcho tardipa tutapapis rupachina sacrifisyucunata ruparcaycächinanpaj. Tayta Dios isquirbichishan laycho niycashanno rurananpämi niran. 
Paycunawan caycänanpaj churaran Hemanta, Jedutunta. Paycunatawan iwal alabananpaj jutinpa acrashan caj runacunatapis cacharan. Paycunata niran: «Tayta Diosta agradësicunqui. Payga imaycamapis chaynöllami cuyamanchi.» 
Paycunaga tucaj trompëtacunata, latillucunata, waquin tucanacunata Tayta Diospaj cantajcunawan iwal. Jedutunpa wamrancunatana churaran puncu yaycurinata täpananpaj. 
Chaypitanaga llapan runacuna wasinman-cama aywacuran. Davidpis wasinman cuticuran famillyancunata bindisyunta gonanpaj. 
