JOB.
40.
Tayta Diosga jinalla parlaycaran. Chaymi Jobta niran: 
«Munayniyoj Dios caycaptë gam jusgamayta munarcur ¿canan nishäcunatapis cutichimaytarächuraj yarpanqui?» 
Chaura Jobga Tayta Diosta cutichishpan niran: 
«¿Imataräshi nogaga nëman pasaypa manacajlla caycashpäga? Chaypa ruquenga upällallana cacushaj. 
Yaparir-yaparir achcatanami rimashcä. Masta rimanäpäga mananami cannachu.» 
Chaura Tayta Diosga shucucuy wayrapita Jobta nimuran: 
«Canan mä rasunpa runano camaricuy. Cananmi llapan tapushäcunata willamanqui: 
Gamga ¿pantaycashätachu yarpaycanqui? ¿‹Juchaynajmi cä› nishpayquichu, nogataga ‹juchayoj canqui› niycämanqui? 
¿Gam noganöchu sinchi canqui? ¿Räyuno busnënöchu gampapis busniqui? 
Chayno captenga mä munayniyoj rispitädu ricacuy. Achicyaypa achicyaycaj röpayquita jaticuy. 
Mä ricay llapan alli-tucojcunata: Rabyasha caycashayquiwan castigay. Nircur pengacachiy. 
Ricärishallayquiwan ushariy. Fiyu runacunataga caycashallancho mä llapiriy. 
Cay pachacho cajtaga llapanta pampariy. Nircur wichgarcuy wañushacuna prësu caycashan cajman. 
Chauraga quiquëpis nishämi ‹Munayniquiwanmi salbacushcanqui› nir. 
«Masqui ricay ‹Behemot› jutiyoj manchacuypaj animalta. Chaytapis gamta rurashäno nogallami rurashcä. Wäcacunanömi guewata micun. 
Ricay, imano sinchishi matancancuna, imano callpayojshi ricrancunapis. 
Chupanpis fiyupa chucru sedru guerunömi. Atacancunacho caj ancuncunapis pillucasha-pillucasharämi. 
Tulluncunapis caycan runsi tübunöraj, fyërrupita garutinöraj. 
Chayga caycan noga yachaj caynëwan rurashämi. Rurashä captin nogallami chaytaga binsëman. 
Jirca animalcuna tiyar gochpashan jircachömi wiñan guewacunapis chay animalpäga. 
Öjasapa jachacunapa öjan shicwaj rurincho puñun. Gocha-gocha, shatacuna caycashallanchömi pacaräcunpis. 
Öjasapa jachacuna llantupan. Yacu aywajpa cantuncunacho caj wayau guerucunana intërunpa tumaraycan. 
Mayu chayaptinpis manami manchacunchu. Sengancamana yacu ñitiptinpis imatapis mana gocuypami cacun. 
Ricchaycaptenga ¿piraj charinman? ¿Piraj sengantapis uchcuparinman arguyllata churacurcunanpaj? 
