SALMOS.
79.
Asaf isquirbishan alabansa. ¡Tayta Dios, mana rispitashoj runacunami marcayquiman yaycusha! Rispitädu Templuyquitami manacajman churasha. Jerusalentaga ushajpämi ragällanta cachaycusha. 
Sirbishojcunataga wañuchishami. Cananga jitarpaycan wisculcuna, jirca animalcuna micunanpänami. 
Yacutanörämi yawarnintapis mashtasha intëru Jerusalenpa. Paycunata pampananpaj manami pipis canchu. 
Cananga bisïnöcunapis asipäman. Lädöcho caycajcunapis jamurpäman. 
Tayta Dios, ¿imay-yajraj rabyashalla caycanqui? ¿Imayraj rabyashayqui päsacanga? 
Rabyasha carga castigay mana rispitashojcunata, mana rejsishojcunata, mana mañacamushojcunata. 
Paycunami Jacobpita mirar aywajcunata wañuchisha. Cay nasyuntapis cachaycusha ragällanta. 
Unay caj awilöcunapa juchanpitaga ama nogacunata castigamaychu. Fiyupami llaquisha caycäcuna. Cuyacoj cashpayqui juclla yanapaycamay. 
Nogacunata salbamaj Tayta Dios, yanapaycamay. Juchäcunapita perdunaycamay salbaycamay alli cashayquimanno. 
Mana yanapämaptiqui mana rispitashojcunaga «¿Maychötaj Diosniqui caycan?» nimangami. Gamta sirbishoj uywayniquicunata wañuchishanpita ayñita cutichishayquitami ricayta munä. Mana sirbishojcunapis musyachun gam castigashayquita. 
Prësucuna mañacushushayquitapis wiyaycuy ari. Wañuchicänanpaj caycajcunatapis munayniquiwan salbaycuy ari. 
Tayta Dios, ganchis cuti maspa castigay bisïnöcuna gampa contrayqui rimashanpita. 
Acrashayqui runacunaga uyshayquicunanömi. Imaypis agradësicuycäshayquimi. Imaycamapis mana cachaycuypami gamta alabar alabansacunata cantaycäshaj. 
