PROVERBIOS.
4.
Wamracuna, taytayqui willapäshushayquitaga sumaj wiyacunqui. Umayquiman sumaj churacunqui alli tantiyaj canayquipaj. 
Nogaga allimi yachachishcä. Chay yachachishäcunataga ama gongaychu. 
Nogapis mama taytawanmi goyashcä. Amatar cuyarmi paycunaga uywamaran. 
Papänëmi yachachimar willapämar cayno nimaj: «Llapan willapashäcunata umayquiman sumaj churacuy. Willapashäcunano rurarga allimi goyanquipaj. 
Yachaj canayquipaj willapashäcunataga sumaj wiyacuy. Willapar yachachishäcunataga ama gongaychu. 
Yachaytaga fiyupa cuyanqui. Ama cachaycunquichu. Mana cachaycuptiqui yachayga fiyupa allimanmi churashunquipaj. 
Imatapis cachaycur rimëruga yachaytaraj umayquiman sumaj churay tantiyaj canayquipaj. 
Yachayta cuyaptiqui yachayga allimanmi churashunquipaj. Llapan shonguyquiwan fiyupa yachayta munaptiquega pipis allimi rispitashunquipaj. 
Nishäcunata wiyacorga sumaj adurnashanömi caycanquipaj. Achic-achicyaycaj corönashanömi canquipaj.» 
Ïju, llapan willapashäcunata sumaj wiyacuy. Willapashäta wiyamarga unaycamami cawanquipaj. 
Quiquëmi llapan yachachishäcunata sumaj tantiyachishayqui. Alli caminupami purichishayqui. 
Alli caminupa purerga manami mana alliman chayanquipächu. Llutancunamanpis manami chayanquipächu. 
Willapar yachachishushayquicunataga umayquiman sumaj churacuy. Ama gongaychu. Willapäshushayquicunata wiyacorga allimi goyanquipaj. 
Mana allita ruraj runacunamanga ama tallupaychu. Mana allita rurashancunataga ama yachacunquichu. 
Paycuna goturashanmanga ama yaycapanquichu. Yaycunayquipa ruquenga tumarcur juc-läpa päsacunqui. 
Mana allita rurananpaj yarpashanta manaraj rurashancamaga manami jamaytapis tarinchu. Pitapis manaraj mana alliman chayachishancamaga paycunapäga manami puñuypis puñuychu. 
Paycunaga mishquilla micuycaj-nirajmi mana allita ruran. Mishquilla upuycaj-nirajmi wañuchicun. 
Alli runacuna alli goyashanga caycan pacha warämur achicyajnömi. 
Juchasapacuna mana alli goyashanmi ichanga caycan fiyupa manchacuypaj yanauyaycaj chacayno. Chay runacunaga manami musyanchu imaman tacacushantapis. 
Ïju, willapashäcunataga sumaj wiyacuy. Willapashäcunataga mana gongaypa yarparay. 
Tantiyachishäcunata ruraytaga ama gongaychu. Llapanta sumaj umayquiman churacuy. 
Willapashäcunami wiyacojcunataga alli goyayta tarichin. 
Ima-aycayquitapis cuydashayquipita masta cuyday shonguyquicho yarpashayquicunata. Yarpashayqui imanöpis cashanpitami goyanqui allipis u mana allipis. 
Umayquipita jorgurcur manacajcunataga ama rimanquichu. Ama llullacunquichu. 
Chayanayquipaj cajllaman yarparay. Juc-lämanga ama yarpaychu. 
Mayman japaycashayquitapis sumaj ricay. Alliman japarga manami tuninquipächu. 
Alli caminupa puriycashayquipitaga janaman ni uramanpis ama yaycunquichu. Mana allicunataga ama ruraychu. 
