SALMOS.
135.
¡Aleluya! ¡Tayta Diosga alabasha cachun! Tayta Diosta alabay-llapa. Payta sirbejcunaga llapayqui alabay, 
Tayta Diospa Wasincho caycajcuna, Tayta Diosninchïpa Wasin puncucho caycajcunapis. 
Tayta Diosta alabay-llapa pay alli cashanpita. Alabansacunawan payta alabay cuyapäcoj cashanpita. 
Paymi Jacobpita miraj Israelcunata acraran. Quiquinpa shuyni cuyaynin cananpämi acraran. 
Noga musyämi Tayta Diosninchëga waquin dioscunapita mas munayniyoj cashanta. 
Tayta Diosga munashantami ruran syëluchöpis cay pachachöpis, lamarchöpis lamar rurinchöpis. 
Cay pachapa cuchunpita pucutayta jatarachimun. Tamya tamyamunanpaj räyu räyumunanpäpis paymi camacächin. Wayratapis jorgamun churaräcunanpita. 
Tayta Diosmi wañuchiran, Egipto runacunapa guechpa wamrancunata, uywancunapa rimir caj wawancunatapis. 
Jinan Egiptuchömi almiraypaj milagrucunata ruraran Faraonpa y mandäshejcunapa ñaupancho. 
Achca nasyunchömi runacunata wañuchiran. Munayniyoj raycunata wañuchiran: 
Amorreo runacunapa raynin Sihonta, Basancunapa raynin Ogta, Cananeo raycunatapis llapanta wañuchiran. 
Paycunapa chacrantami partisyunta goycuran acrashan Israel runacunata. 
Tayta Dios, gamga imaycamapis cawaycanquimi. Tayta Dios, gamtaga imaycamapis yarparäshunquipämi. 
Tayta Diosga acrashan runacunata jusgangami. Tayta Diosga sirbejnincunata cuyapangami. 
Tayta Diosta mana rispitajcunapa ïduluncunaga goripita, guellaypitami. Chaycunaga runacuna rurashallanmi. 
Shimin captinpis manami rimanchu. Ñawin captinpis manami ricanchu. 
Rinrin captinpis manami wiyanchu. Chaycunapaga manami jämayninpis canchu. 
Chay ïdulucunanömi caycan chay ïdulucunata rurajcunapis. Chay ïdulucunanömi caycan chay ïdulucunaman yäracojcunapis. 
Israelcuna, Tayta Diosta alabay-llapa. Cüracuna, Tayta Diosta alabay-llapa. 
Leví famillyacuna, Tayta Diosta alabay-llapa. Tayta Diosta rispitajcuna payta alabay-llapa. 
¡Jerusalencho tiyaj Tayta Diosga alabasha cachun! ¡Aleluya! ¡Tayta Diosga alabasha cachun! 
