JOB.
13.
«Chaycunataga llapantapis quiquëmi ricashcä; quiquëmi wiyashcä. 
Gamcuna musyashayquitaga nogapis musyämi. Nogapis gamcunanömi cä. 
Chaymi gamcunawan parlanäpa ruquin Dioswan parlayta munä. Ima-aycapäpis munayniyoj Tayta Diostami tapucuyta munä. 
Gamcunaga llullacushpayquimi rasun cajta mana rimanquichu. Gamcuna mana alliyächicoj jampicojnömi carcaycanqui. 
Gamcunaga mana yarpachacuypami rimaycanqui. ¡Ima alliraj canman upällalla cacuptiqui! Chauraga yachaj runacunanami canquiman. 
«Canan ichanga nogatana wiyaycäramay. Noga imanir cayno rimaycashätapis willapäshayqui. 
¿Llullacushayquiwanchi Diospa faburnin cayta yarpaycanqui? ¿Llullacur rimashayquiwanchi Diospaj allita rimaycashayquita yarpanqui? 
¿Gamcunaga Diospa faburninchi carcaycanqui? ¿Imanöllapapis faburnin caytachi munarcaycanqui? 
Ichanga ¿imaraj canga Tayta Diosninchi taripashuptiqui? ¿Runata riguichejnöchuraj paytapis riguichinqui? 
Pacayllapa paypa faburnin captiquega fiyupami piñacushunquipaj. 
Tayta Diosga munayniyoj carmi fiyupa mancharachishunquipaj. 
Gamcuna parlashayquicunaga lliptanöllami caycan. Chapacur rimashayquicunapis caycan mitullapita perganömi. 
«¡Rimamushäta wiyanayquipaj upällalla wiyamay! ¡Imapis päsarga päsaramächun! 
Wañunä captinpis rimashämi. Imano canä captinpis manami manchacöchu. 
Pay wañuchimänan captinpis jinallami shuyäcushaj. Paypa ñaupanchömi chapacur rimashaj. 
Capaschari chayräpis salbacöman. Juchasapa runaga manami chayanmanchu pay cajman. 
Parlamushäta wiyashpayqui sumaj tantiyacuy. 
Nogaga chapacurmi rimashaj. Nogaga rasunpami juchaynaj caycä. 
Juchayoj cashäta pipis cäramaptenga upällallami cacushaj wañunäcamana. 
«Tayta Dios ishcay yarpayta ruwacushayqui. Chaura gampitaga manami pacacushänachu. 
Ama castigaycamaynachu ari. Amana munayniquiwan manchaycachimaynachu. 
Chauraga imata tapumaptiquipis willashayquimi. Man'chäga noga tapucuylläta gam willaycamay. 
Mä willaycamay ari Tayta. ¿Imataj juchä? ¿Pitataj wañuchishcä? 
¿Imanirtaj nogapita pacacunqui? ¿Imanirtaj contrayquitano ricamanqui? 
Wayracho tumaycaj rapranölla caycaptëga ¿imanirtaj illgächimayta munanqui? Chaquisha ogshanölla caycaptëga ¿imanirtaj gaticachaycämanqui? 
Castigamaptiquimi llaquicur wagar goyaycä. Mösu car jucha rurashäcunapita ñacaycächimanqui. 
Chaquëcunatapis cadinacunawannömi watarcushcanqui. Imata rurashalläpitapis jusgaycämanquimi. Imata rurashallätapis ashiycanqui. 
Imapis ismur ushacaycajnömi ushacaycä. Röpata puyu ushashannömi caycä. 
