SALMOS.
106.
¡Aleluya! ¡Tayta Diosga alabasha cachun! Tayta Diosta agradësicuy-llapa amatar alli cashanpita. Pay cuyacoj cashanga imaycamapis chaynöllami. 
¿Piraj Tayta Dios milagruta rurashancunata willacuyta camäpacunman? ¿Piraj alabanman Tayta Diosta alabanapaj cashanmannöga? 
Rasun cajllata, alli cajllata ruraj cajcunaga cushishami cawanga. 
Nogata yarpäramanqui Tayta Dios, acrashayqui runacunata yanapashayqui öra. Yarpaycamanqui ari salbanayquipaj shamushpayquipis. 
Chaynöpami noga ricashaj acrashayqui runacuna alli goyajta. Chayta ricarmi noga cushicushaj acrashayqui runacunawan iwal. 
Nogacunaga juchatami rurashcä. Mana allitami rurashcä. Fiyu runacunami cashcä unay caj taytäcunanöpis. 
Unay caj awilöcuna Egiptucho cashpan manami tantiyacuranchu fiyupa almiraypajcunata rurashayquita. Fiyupa cuyacoj cashayquitami gongaycäriran. Nircur Puca Lamar cantunchömi gampa contrayqui ricacuran. 
Chaypis Tayta Diosga salbaran munayniyoj cashanta musyananpaj, payta alabananpaj, jutinta rispitananpaj. 
Tayta Diosga Puca Lamarta piñacuran. Chaura chaquiman ticraran. Lamar chaquishanpami päsachiran chunyaj chaqui jircapano. 
Chaynömi salbaran contrancunapita, chiquejcunapa munayninpita. 
Chiquejcunataga yacu ñiticurcuran. Chaura ni jucnayllapis manami quëdaranchu cawaycäga. 
Chayrämi riguiran imano rurananpäpis Tayta Dios aunishanta. Chaura alabansacunawan alabaran. 
Ichanga Tayta Dios imata rurashancunatapis runacunaga rätu gongaycäriran. Pay willapashancunata manami cäsuranchu. 
Chay chunyaj chaqui jircachömi Tayta Diostaga munashanta rurachiyta munaran. 
Chaymi Tayta Diosga ruraparan paycuna munashanta. Ichanga paycunacho yurichiran wañuchicoj gueshyata. 
Chaynöpami chunyajcho tolduncunacho tiyarcaycashancho Moisespaj rabyaran, Tayta Dios acrashan Aaronpäpis. 
Chaura allpa quichacäcur Datanta ultacurcuran. Chayno Abiramta gatirajcunatapis micucurcuran. 
Paycunachöga nina ratariran. Fiyucunataga llapanta nina ratarir ushacurcuran. 
Horeb jircacho ruracarcäriran juc besërata. Chayga caycaran goripita jundiypa rurashan ïdulu. Chayta adurar gongurpacuran. 
Fiyupa munayniyoj Tayta Diosta adurananpa ruquin adurarcaycaran guewa micoj buyita-niraj rurashanta. 
Paycunaga gongaycäriran salbajnin Tayta Dios Egiptucho munayninwan milagrucunata rurashanta. 
Paymi milagrucunata ruraran chay Cam nasyuncho. Chayno Puca Lamarchöpis fiyupa almiraypajcunata ruraran. 
Tayta Diosga runacunata illgarachinanpämi caycaran. Ichanga acrashan Moisesmi ruwacur allchacächiran Tayta Dios rabyasha caycajta. Chaynöpami mana illgächirannachu. 
Chaypita guepataga cuyayllapaj nasyunta manacajman churaran. Tayta Dios aunishanta manami riguiranchu. 
Tiyaycashancunacho Tayta Diospa washanta parlaran. Pay nishantaga mana wiyacuranchu. 
Chaymi Tayta Diosga juraran chunyajcho llapan wañunanpaj. 
Juraran paycunapita mirajcunapis wañunanpaj, juc-lä nasyuncunaman gargurinanpäpis. 
Paycunaga Baal-peorta sirbiran. Mana cawaj dioscunapaj churashanta micuran. 
Mana allita rurashpan Tayta Diosta rabyachiran. Chaypitami paycunacho gueshya yuricuriran. 
Chayno gueshya caycaptin Fineesga juchayojta wañuchiran. Chayrämi gueshya jamaran. 
Chayno rurashanpitami Tayta Diosga camacächiran payta imaycamapis yarpänanpaj. 
Chaypitapis Meriba yacu ñaupancho Tayta Diosta yapay rabyachiran. Paycuna chayno rabyachishanmi Moisespäga mana alli caran. 
Moisestaga fiyupami rabyachiran. Chaymi payga rabyashpan imatapis rimaran. 
Wañuchinanpaj Tayta Dios nishan runacunatapis paycunaga manami wañuchiranchu. 
Chaypa ruquenga Tayta Diosta mana rispitajcunawan majachacaran. Nircur chay runacunapa custumrinta yachacuran. 
Tayta Diosta mana rispitajcuna rurashan ïdulucunata aduraran. Chayno rurashancunami achäqui caran paycuna mana alliman chayananpaj. 
Paycunaga wamrancunata ollguta warmitapis rupachiran dyablucunapaj. 
Paycunaga iticunapa yawarninta mashtaran. Chayga caran ollgu warmi wamrancunapa yawarninmi. Cananeo runacunapa diosnincunapämi wamrancunata rupachiran. Chaynöpami cay pachacho yawar mashtararan. 
Paycuna mana allita rurarmi juchayojyaran. Chaynöpami ganra melanaypaj ricacuran. 
Tayta Diosga acrashan runacunapaj fiyupa rabyacurcuran. Chay runacunataga fiyupa melanäcuran. 
Payta mana rispitajcunapa munayninman cachaycuran. Chiquinacushancunanami paycunataga maquincho charararan. 
Chiquinacushancunaga fiyupa ñacachiran. Munaynincho chararashpanna pasaypa pengacachiran. 
Tayta Diosga achca cutimi salbaran. Tayta Dios imachöpis yanapänanpaj caycashantapis quiquincunami pirdichiran. Chaynöpami sïguir juchata rurashpan mana alliman chayaran. 
Chayno captinpis llaquicuycajta ricar, gaparpaycajta wiyar 
Tayta Diosga yarpäriran paycunawan conträtuta rurar parlacushanta. Chaymi yapay yanaparan. Chaynöga yanaparan fiyupa cuyacoj cashpanmi. 
Chaymi camacächiran paycunata maquincho chararaycajcunapis allina ricananpaj. 
¡Tayta Dios salbaycamay ari! ¡Llapan nasyuncunacho carcaycajtapis shuntaycamay llapanë gamta agradësicunäpaj, cushisha alabanäcunapaj! 
¡Israelcuna rispitashan Tayta Diosga imaycamapis alabasha cachun! ¡Llapanpis «Amén» nichun! ¡Aleluya! ¡Tayta Diosga alabasha cachun! 
