JOB.
36.
Elihú jinalla willapaycaran: 
«Ichicllata shuyaycuy. Noganami willapar yachachishayqui. Tayta Diospa faburnin rimanäpäga achcarämi caycan. 
Yachashätaga llapantami willapäshayqui. Camamajninchi rasun cajta rurashantami musyachishayqui. 
Manami imatapis llullacuypaga nishayquichu. Nogaga rasunpa yachaj runami cä. 
«Diosga fiyupa munayniyojmi; fiyupa yachajmi. Juchaynajcunataga manami castiganchu. 
Fiyu runacunataga wallca diyallami cawachin. Ñacaycajcunatami ichanga alli yanapan. 
Allillata ruraj runacunataga imapitapis simrimi chapan. Raycunawan goturänanpärämi camacächin. Paycunataga yanapan allilla mandananpämi. 
Capaschari alli runacunaga cadinacunawan wataranman. Capaschari nanaywan ñacanman. 
Chaura Diosga musyachin ima mana allita rurashancunatapis alli runapita ushasha cashantapis. 
Chay runata corrijishpan willapan. Juchata ruraycashanta cachaycunanpaj willapan. 
Diosta wiyacur cumlishpanga imaypis cawashanyäga cushisha allilla goyan. 
Mana wiyacushpanmi ichanga wañun. Manaräpis imatapis yachallar wañun. 
Fiyu runacunami ichanga ñacarpis fiyupa rabyan. Tayta Dios cadinarächiptinpis manami mañacunchu yanapänanpäpis. 
Manaraj edäman chayallarmi wañun. Fiyupa cuyapaypämi wañun. 
Ñacachir-rämi Tayta Diosga runata tantiyachin. Chayno ñacachiyparämi Diosga salban. 
«Gamtapis salbaycäshunqui fiyupa ñacaycajta, alli pachaman chayachishunayquipaj, jauca goyächishunayquipaj, alli micuycunata tarichishunayquipaj. 
Fiyu runacunata castïgu chayashallanpämi gamga yarpachacuycanqui. Ichanga jusgar castigashuptiqui manami imanöpapis chapacunquipächu. 
Rabyashpayqui Tayta Diosta manacajman churargunquiman. Manacajman churar-imarga manami ima-aycata gorpis salbacunquipächu. 
Ñacar llaquicuycashayqui öraga may-jina gaparaptiquipis may-jina alliyayta munaptiquipis yanganami canga. 
Pacha chacänanta ama munaychu. Chacaychöga runacunata tucuy mana allicunami päsan. 
Imano ñacay cashantapis musyaycashpayquinaga yapayga mana allicunata ama ruraynachu. 
«Sumaj tantiyacuy Dios fiyupa munayniyoj cashanta. Paymanga manami pï yachachicojpis tincunchu. 
Paytaga imata rurananpäpis manami pipis ninchu. Ni pipis manami ‹Mana allitami rurashcanqui› ninchu. 
Pay camashantaga llapan runami alaban. Gampis alabaytaga ama gongaycuychu. 
Llapan runami Tayta Dios rurashantaga rican. Carullapitapis ricanmi. 
Diosga fiyupa munayniyojmi. Noganchëga manami imanöpa tantiyaytapis atipanchïchu. Ni manami musyanchïchu ayca watayoj cashantapis. 
Paymi yacuta jutuy-jutuylla juc pachaman shuntacächin. Nircur tamyamanna ticrachin. 
Tamyaga pucutaycunapitami shicwaycämun. Nircur cay pachamanga achca yacu machiypana chayamun. 
¿Pitaj tantiyan pucutaycuna imano aywashantapis, räyucuna syëlucho imanir junrurushantapis? 
Diosmi intëru lamar jananpa illguyta achicyächin. Chayno achicyachishpan lamarpa rurintapis ricacächin. 
Chaycunawanmi runacunatapis castigan. Tamyawanpis aypalla micuycunatapis shuntachin. 
Räyutapis chararan. Chaura räyuga imapis mana cashallanmanna chayan. Tayta Dios munashallanman maymanpis chayan. 
Tayta Diosga räyuchimur musyachimanchi rabyaycashantami. Chaynöpami musyachimanchi juchasapacunapaj rabyaycashanta. 
