SALMOS.
145.
David isquirbishan alabansa. Gam fiyupa munayniyoj Raynë cashayquitami willacushaj Tayta Dios. Imaycamapis alabaycäshayquimi. 
Waran waranmi alabashayqui. Imaycamapis alabaycäshayquimi. 
Tayta Diosga fiyupa munayniyojmi. Chaymi alabananchi camacan. Pay munayniyoj cashanga tantiyaytapis mana atipaypämi. 
Tayta Dios gam rurashayquicunapämi taytancunapis wamrancunata willapanga. Munayniquiwan rurashayquicunatapis willaconga. 
Munayniyoj achicyaypa achicyaj cashayquita willaconga. Nogapis willacushaj fiyupa almiraypajcunata rurashayquicunata. 
Munayniyoj cashpayqui fiyupa manchariypajcunata rurashayquicunatami parlanga. Noganami willacushaj munayniyoj cashayquita. 
Fiyupa alli cashayquitami parlanga. Allita rurashayquipitanami cushicur cantanga. 
Tayta Diosga fiyupa alli, cuyapäcojmi. Payga juclla manami rabyacunchu. Payga fiyupa cuyacojmi. 
Tayta Diosga pï-maypäpis allimi. Ima rurashancunatapis cuyarmi rican. 
Tayta Dios, llapan rurashayquicuna alabaycushunqui. Wiyacushojcuna aduraycushunqui ari. 
Paycunaga sumaj mandashayquipämi parlanga. Munayniyoj cashpayqui rurashayquicunatapis willaconga. 
Munayniyoj cashayquita, fiyupa achicyaypa-achicyaycaj munayniqui cashantapis runacunata musyachenga. 
Gam mandashayquega mana ushacajmi. Mandashayquega imaycamapis maquillayquichömi canga. 
Tayta Diosga tunejcunata charinmi. Ñacaycajcunatanami alliman churan. 
Tayta Dios, llapanpis gamtami shuyarpaycäshunqui yargashan öra micuyta tarichinayquipaj. 
Chaura gamga alli cashpayquimi sacsananyaj tarichinqui llapan cawajcunata. 
Tayta Diosga llapan aunishantapis cumlinmi. Llapan rurashancunatapis cuyapanmi. 
Tayta Diosga llapan shongunpa mañacojcunata yanapanmi. 
Payta rispitajcuna imatapis mañacushantaga llapantami camacächin. Mañacuptin imapitapis salbanmi. 
Tayta Dios imapitapis chapanmi payta rispitajcunataga. Fiyu runacunatami ichanga usharin. 
Nogaga Tayta Diosllatami alabashaj. Juchaynaj Tayta Diosta llapan adurachun cananpis imaycamapis. 
