SALMOS.
75.
Asaf isquirbishan alabansa. Nogacuna gamta agradësicömi Tayta Dios. Almiraypajcunata rurashayquipitami alabä. 
Tayta Dios caynömi nin: «Imaypäpis nishä junajmi Nogaga alli arriglashaj. 
Cay pacha cuyuriptin runacuna manchariptinpis nogami chararaycä tuncarajtaga.» Selah 
Alabacojcunatami në: «Ama alabacuychu.» Fiyucunatami në: «Ama alli-tucuychu.» 
Paycunataga në: «Ama munayniyoj-tucuychu. Ama runa-runa parlaychu.» 
Alliman churamänapäga manami shamunchu inti yagamunanpita, ni inti yagananpitapis, chunyajpita ni puntacunapitapis. 
Tayta Diosmi llapantapis jusgan. Waquintami manacajman churan. Waquintanami alliman churan. 
Tayta Diosga jusgar castigananpaj cöpan aptashami caycan. Fiyupa pogusha bïnutanömi chararaycan. Chay cöpata jicharamuptin cay pachacho caj juchasapacunaga gonchuntintami upucarcärenga. 
Nogaga imaypis willacuycäshaj Jacobpa Tayta Diosnillanpämi. Alabansacunatapis payllapämi cantaycäshaj. 
Tayta Diosmi illgächenga fiyucuna alli-tucuycajta. Alli runatami ichanga mas munayniyojyächenga. 
