PROVERBIOS.
2.
Ïju, willapashäcunata sumaj wiyacuy. Willapashä mandamintucunatapis umayquiman sumaj churay. 
Yachaj canayquipaj sumaj wiyacuy. Tantiyachishäcunataga ushajpaj umayquiman churay. 
Llapan shonguyquipa llapan callpayquiwan mañacuy yachaj canayquipaj, yarpaysapa canayquipaj. 
Chaytaga ashiy pamparaj guellayta, gorita ashejno. 
Chayrämi tantiyanquipaj Tayta Diosta imano rispitana cashantapis. Chaynöpami Tayta Diostapis rejsinquipaj. 
Tayta Diosllami yachaytapis yachachimanchi. Payllami tantiyachimanchïpis, yarpaysapayächimanchïpis. 
Juchata mana rurajcunata Payga yanapanmi, imapitapis chapanmi. 
Allillata rurar cawajcunataga Tayta Diosmi cuydan. Payman yäracojcunataga imapitapis chapanmi. 
Chauraga musyanquipämi alli cajtapis, rasun cajtapis. Tayta Dios munashanno goyaytapis musyanquipämi. 
Fiyupami yachanquipaj. Yachaj carga cushishami goyanquipaj. 
Tantiyaj cashayquiwan yarpaysapa cashayquega manami ima mana allimanpis chayachishunquipächu. 
Chaypitami llutan mana alli ruraycunapitapis chapäshunquipaj. Juchasapa runacunapitapis salbashunquipaj. 
Salbashunquipaj alli rurayta cachaycur jucha rurayman cutej runacunapa maquinpita. 
Washäshunquipaj mana allita rurariycur cushicojcunapita; llutancunata rurariycur cushicuypita fistata rurajcunapita. 
Chay runacunaga allita ruraycashantami cachaycusha. Llutancunata rurarmi pantacasha carcaycan. 
Runanta raysunaj warmicunapitapis chapäshunquipämi. Alli shimillanpa parlapäshuptiquipis gamga manami gaticurcunquipächu. 
Chay warmiga jipash cashanpita-pacha caj majantapis cachaycunmi. Tayta Diosta aunishantapis gongaycunmi. 
Majanta raysunaj warmiwan cacuyga jucha aparicuymi. Chay warmiwan cacorga juchasapacuna wañur aywashanmanmi aywaycan. 
Chay warmita gaticurcöga manami allimanga cutinnachu. Manami alli caminupa purinnachu. 
Ïju, gam ichanga alli caminupa puriy. Allillata ruraj runacunano goyay. 
Dios munashanno goyajcunami, pipis mana rimasha goyajcunami cay pachacho alli cawanga. 
Fiyu runacuna, mana yäracuypaj runacuna ichanga jachata achurisha illgajnömi cay pachapita illganga. 
