NAHÚM.
2.
Nínive, gammanga illgächicojmi aywaycämun. ¡Sumaj curalasha siudäniquicunapa pergan jananman camacay ricachacojcuna! ¡Nänipa shamojta ricachacuy! ¡Espädayquita chegllayquiman sumaj watacuy! ¡Pillyanayquipaj sumaj camaricuy-llapa! 
Gamcunaga acrashä runacunatami magarayqui. Ima-aycantapis guechushpayqui cachaycurayqui übas yöra garapachacashatanömi. Tayta Diosmi ichanga Jacobpita miraj Israelcunata yapay allimannami churaj-aywan. 
Masqui ricay, illgächejcunaga chayaycämunnami. Paycunapa pillyar chapacunanga pucami. Pillyanan röpanpis pucami. Paycunaga pillyananpaj camaricushallanami carcaycan. Carrëtancunaga caycan nina ratataycajnörämi. Cawalluncunapis manami jamaytapis tarinnachu. 
Chay carrëtacunaga goshtatayllami aywaycärin. Cörriycunpis illguy achicyajnörämi. Chay carrëtacunawanmi jawa caj cällicunapa cörrircaycan pergaman. Jawa caj läsapana chayaycämun. 
Mandajcunami mandaj suldäruncunata aywananpaj cachaycan. Chaura paycunaga cörrin cumlinanpaj. Paycunaga pergaman cörrin siudä ruriman yaycunanpaj. 
Siudäpa puncuncunatami amiriycärin. Mayunöraj aypalla suldärucuna yaycuptinmi palasyupis juchucäcun. 
Nínive runacunatana prësu apacun. Chaymi uywaynin warmicunaga paluma wagajnöraj atarcaycan. Wagashpan pëchuncunata tacacurcaycan. 
Ishtanqui juchucäcuptin yacu bunyaylla aywacushannömi Nínive siudächo tiyajcunaga gueshpiycan. «¡Ichiy-llapa! ¡Cutimuy!» nir gayacuptinpis manami pipis cutinnachu. 
¡Guellayta apacuy-llapa! ¡Gorita apacuy-llapa! ¡Ninivecunapa riquësancunaga yupaytapis mana atipaypämi caycan! 
Nínive siudäga illgächishana, chunyaj jircaman ticrashana, pasaypa chaquishami caycan. Runacunapaga manchariyllawanmi shonguncunapis tic-ticyaycan. Gongurnincunapis sicsicyaycan. Llapanpapis mananami callpan cannachu. Cärancunapis yur'gasha utcunömi caycan. 
Cananga ¿maytaj liyuncunapa tiyanan machay? ¿Maytaj liyun-mallwacunapa tiyanan uchcu? ¿Maytaj liyuncunapis, liyun-mallwacunapis jauca goyänan parti? ¿Maytaj pipis mana manchachiptin goyashan caj parti? 
¿Imataj päsasha wawancunapaj, china liyuncunapaj cäsata pedäsu-pedäsu rachipaj liyuntaga? ¿Imataj päsasha tiyanancunaman aychata shuntaj liyuntaga? 
Munayniyoj Tayta Diosga caynömi nin: «Nogaga gampa contrayquimi caycä. Guërrapaj caj carrëtayquicunata ruparachishämi. Ushajpämi uchpaman ticrarachishaj. Mallwa liyun-mallwacunatami wañurachishaj. Nasyunniquicho caj suwacunataga llapantami illgächishaj. Chayno ruraycuptë ni willacojcunapis manami canganachu willacunanpaj.» 
