SALMOS.
147.
¡Aleluya! ¡Tayta Diosga alabasha cachun! Fiyupa allimi Tayta Diosninchïta alabansacunawan alabayga. Paytaga cushisha mishquilla alabaypaj. 
Tayta Diosga Jerusalentapis allchaycächinmi. Israelcuna mashtacasha caycajcunatapis shuntaycämunmi. 
Paymi allchacächin llaquicuycajcunatapis. Guerincunatapis räpuwan watapan. 
Payga musyanmi ayca goyllarcuna cashantapis. Cada goyllarcunapa jutintapis yachanmi. 
Tayta Diosninchëga fiyupa munayniyojmi. Paypa yarpaynenga mana atipaypämi. 
Tayta Diosga yanapanmi umildicunata. Fiyu runacunatanami ichanga pengayman churan. 
Agradësicushpayqui Tayta Diosta alabansacunawan alabay. Tayta Diosta alabay arpallanpawan. 
Paymi syëlupapis pucutarächin. Cay pachaman tamyamunanpäpis tamyata camarin. Guewata wiñachin jircacunacho. 
Animalcuna micuyta tarinanpäpis camacächin. Äbicunapa wawan yargar wagaptinpis micuyta tarichin. 
Tayta Diosga manami cushicunchu cawallu fiyupa firsayoj captinpis, ni runa callpasapa captinpis. 
Chaypa ruquin Tayta Diosga cushicun payta rispitaptinmi, pay cuyacoj cashanman yäracuptinmi. 
Jerusalén, Tayta Diosta alabay. Sión, Diosniquita alabay. 
Paymi puncuyquicunapa rancancunatapis sinchiyächisha. Siudächo tiyaj runacunatapis bindisyunta gosha. 
Paymi alli goyächin nasyunniquicho tiyajcunata. Rïgu alli wayunanpäpis bindisyunta churan. 
Tayta Diosmi nin cay pachacho ima imano cananpäpis. Chay nishanga jinan örami cumlin. 
Tayta Diosmi cay pachaman rashtachimun utcuta-jina. Gasapatapis mashtachimun yuraj cachita-jina. 
Tayta Diosmi runtu tamyatapis gasapatano shicwachimun. Pay gasächiptinmi yacupis tinticäcun. 
Ichanga chullucäcunanpaj Tayta Dios niptin chullucäcun. Wayrächimuptin yacupis cörrin. 
Israel jutiyoj Jacobtapis Paymi musyachiran yarpashancunata, laynincunata, mandamintuncunata. 
Waquin nasyuncunataga manami chayno rurashachu. Waquin nasyun runacunaga Tayta Diospa laynincunata manami imaypis musyashachu. ¡Aleluya! ¡Tayta Diosga alabasha cachun! 
