PROVERBIOS.
3.
Ïju, ama gonganquichu llapan yachachishäta. Willapashäcunataga umayquiman sumaj churacuy. 
Chaynöpami unaycama alli cawanquipaj. 
Ama imaypis gonganquichu cuyapäcoj cayta. Chaycunataga shonguyquiman sumaj churacuy. 
Chayno alli cawaptiquega Tayta Diospis allimi ricashunquipaj; runacunapis rispitashunquipämi. 
Llapan shonguyquipa Tayta Diosman yäracuy. Quiquiqui yachashayquimanga ama yäracuychu. 
Imata ruraycashayquichöpis Tayta Diosllaman yäracuy. Chauraga paymi alli caminupa pusharäshunquipaj. 
Ama yachaj-tucunquichu. Chaypa ruquenga Tayta Diosta manchacushpayqui jucha ruraypita witicuy. 
Chayno allita ruraptiquega cuerpuyquipis sänumi cangapaj; sinchimi canquipaj. 
Ima-aycayqui cashallanpitapis Tayta Diosta rispitar garayniquita apay. Micuyniquita rimir-punta shuntar raquishayquitaga paypaj apay. 
Chauraga Tayta Diosmi micuyniquicunatapis, micuy churacuna wasiquichöpis juntay-juntay cachenga. Bïnuyquipis wiñacunayquicunacho imaypis manami pishengachu. 
Ïju, Tayta Diosninchi piñacushuptiquega ama jagayanquichu. Pay willapäshuptiqui ama manacajman churanquichu. 
Tayta Diosga cuyashan wamrancunatami piñacun imanömi taytanpis cuyay wamranta piñacun, chayno. 
Cushishami goyanga yachaj runaga, alli yarpayniyoj runaga. 
Yachaj cayga guellaypitapis masmi bälin. Gorita tarishanchïpitapis masmi gänachimanchi. 
Yachaj caymanga cuyayllapaj perlas rumipis manami tincunchu. Mas fiyupa cuyay cajpis manami tincunchu. 
Yachayga derëchu caj maquinwan mana ushacaj cawaytami tarichicun. Ichoj cajwannami ima-aycatapis tarichin; pï-maypis rispitananpaj yanapan. 
Chay yachay nishannölla rurarga alli cushishami goyanga. Nishannölla goyarga cushisha goyaytami tarin. 
Yachacojcunata yachayga allimi goyächin. Pipis yachaj cäga cushishami cawanga. 
Tayta Diosga yachaj cayninwanmi cay pachatapis sumaj tacyachisha. Yarpaysapa cayninwanmi janaj pachatapis sumaj camacächisha. 
Fiyupa yachaj munayniyoj cayninwanmi lamartapis raquisha; tamyamunanpäpis camacächisha. 
Ïju, mana yamacaypa allillata ruranqui. Sumaj yarpachacurir imatapis allillata ruranqui. 
Chaura gampäga cangapaj alli goyaymi. Runacunapis gampäga alli cashayquitami parlanga. 
Chauraga mana manchacuypami maypapis purinquipaj. Manami chayanquipächu ima mana allimanpis. 
Puñurpis manami manchacunquipänachu. Mana yarpachacuypanami puñucunquipäpis. 
Illajpita ima chayashunayquitapis manami manchacunquipächu. Fiyu runacunata mana alli chayaptinpis gamga manami manchacunquipächu. 
Tayta Diosmi cuydaycäshunquipaj. Mana alliman chayanayquitapis manami dëjashunquipächu. 
Yanapänanpita ñacaycaptenga pitapis yanapanqui. Timpuyqui caycaptenga ama fiyu canquichu. 
Ima-aycayquipis caycaptin mañacushuptiquega ama «wararaj yawachishayqui» ninquichu. 
Pipis yäracushuptiquega ama llutanta ruranquichu. 
Pipis achäquita mana ashipaycäshuptiquega ama piwanpis rimanacunquichu. 
Fiyu runa rurashantano ruraytaga ama munapanquichu. Mana allita rurashancunatanöga ama ruranquichu. 
Fiyu runacunataga Tayta Dios melanäcunmi. Alli runacunatami ichanga alli rican. 
Juchasapacunata Tayta Diosga famillyantintami manacajman churan. Alli runacunatami ichanga famillyantinta bindisyunta gon. 
Manacajman pitapis churajcunataga quiquintami Tayta Diospis manacajman churan. Umildicunatami ichanga alli ñawinpa rican. 
Yachajcunataga pï-maypis rispitangami. Tantiyacuyta mana munajcunami ichanga pengaycho canga. 
