SALMOS.
34.
Davidga Abimelecpa ñaupancho artita rurar löcu-tucuran. Chaymi Abimelec garguran. Chay wichan imanöpis päsashanpitami David isquirbiran cay alabansata. Tayta Diostaga imay örapis alabaycäshämi. Shimillächömi alabansacuna caycanga payta alabanäpäga. 
Tayta Diospitami fiyupa cushisha caycä. Umildi runacunapis wiyashpayqui cushicuy. 
Tayta Diosta nogawan iwal agradësicushun. Munayniyoj Tayta Diosta llapanchi alabashun. 
Ruwacuptë Tayta Diosga wiyamashami. Chaynöpami salbamasha llapan manchacuycashäpitapis. 
Tayta Diosllaman ricarajcunaga cushishami carcaycan. Paycunaga imaypis manami pengaycho cangachu. 
Llaquicur gayacuptë Tayta Diosga wiyamashami. Llapan llaquicuycunapitami jorgamasha. 
Tayta Diospa anjilninmi salban chapan Tayta Diosta rispitajcunataga. 
Tayta Dios fiyupa alli cashanta musyanayquipaj masqui camay. Cushishami cawanga payman yäracojcunaga. 
Tayta Diosta rispitay pay acrashan cajcunaga. Payta rispitajcunataga manami imapis pishengachu. 
Rïcucunapis pobriyar muchupacarga yarganmi. Tayta Diosman yäracojcunapaga manami ima-aycanpis pishengachu. 
Wamräcuna, shamuy wiyamänayquipaj. Tayta Diosta rispitaytami yachachishayqui. 
Gamga ¿unaycama cawaytachu munanqui? ¿Cushisha goyaytachu munanqui? 
Chauraga llutancunata ama rimaynachu, ama llullacuynachu. 
Mana allita ama ruraynachu. Allillatana ruray. Piwanpis allilla goyay. 
Alli runacunataga Tayta Dios allimi rican. Mañacushancunatapis wiyanmi. 
Mana allita rurajcunapami ichanga Tayta Dios contran caycan. Paycunataga ushajpämi cay pachapita illgächenga. 
Allillata ruraj runacunataga Tayta Dios yanapanmi. Ima llaquicuycho caycashanpitapis jorgunmi. 
Jucha rurashanpita llaquicuycajcunapa ñaupanchömi caycan Tayta Diosga. Llaquicuycajcunatapis salbanmi. 
Allillata ruraj runacunataga imapis mana allicunarämi chayan. Chaycunapitaga llapanpitapis Tayta Diosmi salban. 
Tayta Diosmi tulluncunatapis rican. Chaymi juc tullullanpis mana paquengachu. 
Fiyu runacunamanga quiquin mana allita rurashallanmi chayan. Allita ruraj runacunata chiquëga castigashami canga. 
Tayta Diosga salbanmi payman yäracojcunata. Manami castigangachu. 
