JOB.
9.
Chayno niptin Job cutichir niran: 
«Nogapis musyaycämi rasunpa chayno cashantaga. Diospa ñaupancho manami pï runapis ‹juchaynaj cä› ninmanchu. 
Tayta Dios waranga cuti tapuptinpis runaga ni jucnayllatapis manami cutichinmanchu. 
Tayta Diosga fiyupa yachajmi, munayniyojmi. ¿Piraj payta ichipar allicho quëdanman? 
Tayta Diosga puntacunatapis chucchurachinmi. Rabyar juchurachiptinpis jircacunaga manami cuentata gocunchu. 
Paymi camacächin cay pacha sicsicyananpäpis, simintuncuna llojshicänanpäpis. 
Paymi mandan inti mana yagamunanpaj, goyllarcuna mana achicyananpäpis. 
Quiquillanmi syëlutapis mashtariran. Lamar pullchajyaycaj jananpapis purin. 
Janajcho tucuy casta goyllarcunatapis paymi camaran: ‹Osa Mayor›, ‹Orión›, ‹Pléyades› jutiyoj goyllarcunata, sur caj-läpa aypalla goturaycaj goyllarcunatapis. 
Payga tucuy-niraj mana atipaypaj milagrucunatami ruran. Chaycunaga yupaytapis mana atipaypämi. 
Tayta Dios ñaupäpa päsaptinpis manami ricashächu. Päsariptinpis manami mayashächu. 
Imata charicurcuptinpis ¿piraj payta ‹ama› ninman? Imata ruraptinpis ¿piraj paytaga ‹¿imatataj ruranqui?› ninman? 
«Tayta Dios rabyacurcorga manami fäsi alliyanchu. Rahabta yanapajcunapis paypa ñaupanmanmi gongurpacun. 
Chayno captenga ¿imanöparaj payta cutichëman? ¿Ima rimaycunawanraj paywanga tapunacöman? 
May-jina juchaynaj carpis manami chapacuytaga camäpacöchu. Tayta jueznëtaga ruwacuyllami ruwacö. 
Tapunacunäpaj gayaptë pay shamushpanga noga nishätaga imatapis capas manami cäsupämanmanchu. 
Ichanga löcu wayra usharamänanpämi payga camacächinman. Imatapis mana ruraycaptillämi guerëcunapis piyurpacäcunman. 
Fiyupami llaquicachimanman. Jämayta cachanalläpäpis balurnë manami canmannachu. 
Callpäman yäracuptëpis ¡payga mas munayniyojmi! Demandacuptëpis, ¿piraj gayachinman? 
‹May-jina juchaynaj, allillata ruraj cä› niptëpis, ‹juchayojmi canqui› nimanmanmi. 
Juchaynajmi cä. Ichanga manami imananpischu. Cawaytaga yamacashanami caycä. 
Tayta Diosga llapantapis iwalmi rican. Chaymi payga illgächin juchayojcunata, juchaynajcunatapis. 
Imapis päsaptin juchaynaj runacuna wañuptin, juchaynajcuna llaquicuptin Diosga ricayllami ricapan. 
Cay pachatana cachaycun fiyucunapa munayninman. Juezcunapa ñawincunatana chaparcun. Chaycunata Dios mana ruraptenga chauraga ¿pitaj ruran? 
«Cuytipitapis mas rätumi watäcunaga päsarisha. Cushicuytapis manami tarishcächu. 
Bïdäga päsacun ancash can'wa mayuta päsacojnömi; chipshata ricärir anca lluyllucarcur cörrejnömi. 
‹Llaquicuycashäta gongaycur cushishana goyäshaj› niptëpis, 
fiyupa llaquicuycashämi manchachiman. Tayta Dios gamga ‹juchayoj› niycämanquimi. 
Juchayoj caycashpänaga imapänataj callpachacushäpis. 
Jabunwan may-jina maquëta mayllacuptëpis, lijyawan mayllar cupacuptëpis, 
Gamga asyaj mitumanmi jatirpamanquipaj. Chaura röpäpis melanäcamanganami. 
«Nogaga Diosta manami runa-masëtanöga imatapis nëmanchu. Manami ‹aywashun autoridächo arriglananchïpaj› nëmanpischu. 
Diospäwan nogapäga canman juc juez, ishcanëta alli arreglamänanpaj. 
Chauraga Dios castigaycämashanpitapis manchaycächimashanpitapis chapämanmanmi. 
Chauraga mana manchacuypami parläman. Nogaga manami waquinnöga shimipa shimipaga cuntistashcächu. 
